03.05.2018 klo 10:31
Moni haaveilee omasta saaresta, mutta myös pelkkä rantatontti riittää.
Etuovi.com selvitti käyttäjiensä tekemien loma-asuntojen hakujen ja vahtien avulla, millaisista mökeistä suomalaiset ovat keväällä olleet kiinnostuneita.
Suomalaisten mieltymyksiä selvitettiin esimerkiksi hakusanoja tarkastelemalla.
Jotkut toivovat mökin olevan mahdollisimman moderni. ETUOVI.COM/OPEN MARKET SUOMI
Yleisimpien hakusanojen perusteella suomalaiset toivovat loma-asunnoltaan helppoutta.
Data-analyytikko Niina Matikainen kertoo Etuovi.comin blogissaan, että hakusanojen perusteella mökiltä toivottiin sähköjä, talviasuttavuutta ja saunaa. Mielenkiintoista on se, että hyvin moni oli asettanut hakusanaksi oman saaren.
- Jotkut toivovat mökin olevan mahdollisimman moderni, eli siinä pitäisi olla sisä-wc ja jopa maalämpö tai uima-allas. Toisaalta moni on etsinyt myös perinteistä mummonmökkiä, Matikainen kertoo.
Veden lähelle on päästävä
Haetuimmista sanoista löytyi myös sijainteja. Toiveena oli mökki etenkin Näsijärven tai Saimaan rannalta. Suomalaiset haluavat selvästi päästä veden äärelle, sillä yli puolet loma-asuntojen hakuvahdeista sisälsi valinnan oma ranta.
Suomalaiset haluavat mökin rannalta. ISMO PEKKARINEN
Mitä loma-asunnosta ollaan sitten valmiita maksamaan?
Matikainen kertoo, että koko Suomen tasolla tarkasteltuna Etuovi.comin hakuvahtiin asetettu maksimihinta on useimmiten 100 000 euroa, mutta mediaani on 150 000 euroa. Uudenmaan loma-asuntojen kohdalla yleisin hinnan yläraja oli 200 000 euroa.
Tulokset ovat samansuuntaisia kuin SKV Kiinteistönvälityksen Mökkibarometrin tulokset. Kerroimme huhtikuun alussa, että barometriin vastanneiden välittäjien mukaan kysyntää on tänä vuonna erityisesti perinteisistä rantamökeistä hyvillä sijanneilla sekä vapaa-ajanasunnoista lomakeskuksissa.
Välittäjien mukaan eniten kysytään 40 000-90 000 euroa maksavia järvenrantamökkejä.
- Hyvät rantakohteet kiinnostavat aina, lisäksi kysyntää on tasokkaissa ja hyvin varustelluissa kuivan maan kohteissa. Sähköt halutaan nyt mökkiin kuin mökkiin. Myös hyvät rantatontit kiinnostavat, vaikka uusia mökkejä onkin rakennettu viime vuosina melko vähän, SKV Kiinteistönvälityksen liiketoimintajohtaja Anu-Elina Hintsa kertoi tuolloin.